text: Remuntada i primer triomf a la Lliga Catalana (1-3) - FC Barcelona
  HomeSeccionsEsports amateursVoleibolNotíciesRemuntada i primer triomf a la Lliga Catalana (1-3)
  Remuntada i primer triomf a la Lliga Catalana (1-3)
  Els de Sergi Bosch es refan del primer set en contra i guanyen per 1-3 el Sabadell
  El Barça guanya el CN Sabadell en el primer partit de la Lliga Catalana (Foto: Arxiu - FCB)
  Malgrat la joventut de l'equip, el Barça té altres elements que compensen la possible inexperiència. Així es va fer palès al pavelló de les Naus de Sabadell. Els blaugranes jugaven el primer partit de la Lliga Catalana i es van embutxacar la primera victòria. Tot i l'absència d'última hora del col·locador de l'equip, el primer equip de voleibol va haver de superar el 25-21 en contra del primer set.
  Al segon, amb més control de pilota i amb més paciència, els blaugranes van reduir els errors no forçats i van empatar el partit amb un ajustat 23-25.
  Al tercer parcial els de Sergi Bosch van marcar les diferències. El tècnic blaugrana va introduir a la pista jugadors juvenils que també van col·laborar en el resultat de 14-25. Amb la paella pel mànec, els blaugranes van rematar la feina amb un 23-25 al quart parcial.
  "El grup està treballant i, de mica en mica, anirà ajustant alguns aspectes del joc que encara no hem aconseguit canalitzar, però en aquesta competició podrem anar ajustant", va comentar Bosch, que va afegir que els jugadors més joves "entren al camp perquè ens poden aportar moltes coses i esperem que continuïn creixent".